杨基
梁园饮酒歌
我生之辰木入斗，乌啼东井命壁守。
壁为文府斗为岁，许我文章播人口。
二龄能言学诵诗，四龄指字识某某。
五龄琢句对虚实，联青俪黄配奇耦。
客来当座赋短章，四韵不待八叉手。
九龄《六经》已毕读，掩卷背诵无掣肘。
丰仪翩翩秋宇鹤，颜色濯濯春月柳。
乡闾每辱师长爱，学校耻与儿童友。
毫分缕析辩同异，务植嘉谷去稂莠。
挥毫直欲五色烂，倚马未肯一字苟。
龙蛇拟将赤手搏，富贵谓可拾芥取。
文场驰骋竟一蹶，鬐鬛局促俯其首。
归来焚膏坐长夜，盥栉不暇面尘垢。
淬锋砺锷期再策，狐豕隳突群兕吼。
岂惟文运遭屯否，无乃历数厄阳九。
自惭定乱匪铅椠，束缚经传事南亩。
耕童樵稚课朱墨，涂抹破砚扫敝帚。
东藩诸侯遂见征，白璧玄篸贲林薮。
屡辞不获始强起，野服长揖坐谈久。
青闺漏箭传午滴，紫幕炉薰散春牖。
时翻玉检题鸾凤，复赐银笺篆科蚪。
鹃啼花落燕莺飞，顷刻浮云变苍狗。
迁逐西行泣楚囚，仓卒弗及拜慈母。
初移钟离复入汴，山路匍匐十日走。
皮焦足胝汗浃踵，手策羸蹇背有负。
囊资空乏衣破裂，无以补缀谋诸妇。
妇言别久簪珥空，借旧乞邻无不有。
高堂姑老茧女幼，日羞鱼釐买梨藕。
恐无纨帛御姑寒，安得吴绵为君厚。
余闻愧赧双脸赤，洒泪出门心欲朽。
病躯有仆不得将，药食扶持赖亲旧。
寒沙古垒泣英灵，落日疏林啸猿狖。
前途尚远节屡换，白露应候月在酉。
荣枯万变类观弈，忧愤百结如错钮。
筋力衰颓卧犹倦，须发颁白照逾丑。
尽将得失付忘言，且醉梁园一樽酒。